འབར་མ་གཞུང་གིས་རོ་ཧིན་གྷ་ཡ་ཞེས་པའི་ཚིག་དེ་བེད་སྤྱོད་གཏོང་གི་མེད་པ་མ་ཟད།དེའི་ཚབ་དུ་བྷན་གྷལ་སི་ཞེས་རོ་ཧིན་གྷ་ཡ་ནི་བྷང་ལཱ་ཌི་ཤི་ནས་ཁྲིམས་འགལ་ཐོག་འབར་མའི་ནང་གནས་སྤོར་བྱས་པའི་ཕྱི་མིར་ངོས་འཛིན་བྱས་ཏེ།འབར་མའི་གྲངས་ཉུང་མི་རིགས་ཀྱི་ཁོངས་གཏོགས་སུ་རྩི་ཡི་མེད་ཀྱང་།བྷང་ལཱ་ཌི་ཤི་ཡིས་རོ་ཧིན་གྷ་ཡ་ཁོ་ཚོའི་མི་སེར་མིན་སྐོར་རྗོད་བཞིན་ཡོད་པ་རེད།ཡིན་ནའང་།འདི་ལོའི་ཕྱི་ཟླ་༨པའི་ནང་ནས་བཟུང་ད་ལྟའི་བར་རོ་ཧིན་གྷ་ཡའི་སྐྱབས་བཅོལ་བ་འབུམ་༦ལྷག་བྷང་ལཱ་ཌི་ཤི་ནང་བྲོས་བྱོལ་དུ་ཕྱིན་ཡོད་པ་དང་།ཉེ་སྔོན་རྒྱལ་ཁབ་གཉིས་བར་གྲོས་ཆོད་ཅིག་བཞག་སྟེ་སྐྱབས་བཅོལ་བ་དེ་ཚོ་འབར་མའི་ནང་ཕྱིར་ལོག་གཏོང་རྒྱུ་ཡིན་ལུགས་བསྒྲགས་ཡོད་ཀྱང་།གནས་སྟངས་ག་འདྲ་ཞིག་གི་འོག་ནས་ཕྱིར་ལོག་གཏོང་རྒྱུ་ཡིན་པ་དང་།མི་ག་ཚོད་ཅིག་ཕྱིར་ལོག་གཏོང་རྒྱུ་ཡིན་མིན་སོགས་ཁ་གསལ་མེད་པ་རེད།